Esmeralda Sunko

 Filozofski fakultet u Splitu

 Sveučilište u Splitu

**Pravni okvir odgoja i obrazovanja djece s teškoćama u Republici Hrvatskoj**

Nakon obvezujućih međunarodnih dokumenata, navedeni su osnovni dokumenti Republike Hrvatske, u kojima su ostvarene zakonske pretpostavke za provođenje inkluzivnih ideja odgoja i obrazovanja. Od hrvatskih pravnih propisa, koji čine pravni okvir odgoja i obrazovanja djece s teškoćama najvažniji su Zakon o odgoju i obrazovanju u osnovnim i srednjim školama, posebni zakoni o odgoju i obrazovanju i pravilnici koji razrađuju zakonske odredbe. Ovaj pravni okvir analiziran je prema trenutnim važećim zakonskim propisima i prema zakonima koje je potrebno donijeti i nadopuniti (lege lata i lege ferenda). Analiza je pokazala nedostatke u zakonskim i podzakonskim aktima odgoja i obrazovanja djece s teškoćama. Nesporazumi i nejasnoće počinju upotrebom termina koji u hrvatskom jeziku sadrže slične ili iste pojmove: djeca s posebnim potrebama, djeca s teškoćama, djeca s teškoćama u razvoju, djeca s poremećajima u ponašanju, djeca s problemima u ponašanju. Inkluzija u mnogim znanstvenim i stručnim stajalištima pretpostavlja uključivanje sve djece u redovite sustave odgoja i obrazovanja. Oblici uključivanja djece s teškoćama bez prisustva jednakosti i transparentnog prihvaćanja različitosti su oblici integracije. Analizirani su primjeri upotrebe termina kod vrsta teškoća mladih i djece s problemima u ponašanju, podskupina poremećaja iz autističnog spektra i skupina osoba s intelektualnim teškoćama. Medicinski termini prema novijoj klasifikaciji DSM 5, uspoređeni su sa starom DSM 4 klasifikacijom i stavljene su u kontekst hrvatskih i međunarodnih pravnih okvira. Zaključuje se da je potrebna izrada posebnih ili nadopuna postojećih pravnih akata o ostvarivanju odgoja i obrazovanja djece s teškoćama za život u inkluzivnom okruženju u Republici Hrvatskoj.

 Ključne riječi: inkluzija, intelektualne teškoće, poremećaj autističnog spektra, prava, problemi u ponašanju, termini

**Legal framework for the education of children with disabilities in the Republic of Croatia**

After the presentation of binding international documents, referred to the basic documents or Republic Croatia, which have earned legal preconditions for the implementation of inclusive education ideas. From the Croatian legal regulations, that make the legal framework for the education and training of children with disabilities, the most important are the Law on Education in Primary and Secondary Schools, special laws on upbringing and education, and rules that elaborate the legal regulation. This legal framework is analyzed according to current applicable legal regulations and according to the laws that need to be brought and supplemented (lege lata and lege ferenda). The analysis has shown shortcomings in the legal and subordinate acts of upbringing and education of children with disabilities. Misunderstandings and ambiguities begin with the use of terms that in the Croatian language contain similar or similar terms: children with special needs, children with disabilities, children with developmental difficulties, children with behavioral disorders, children with behavioral problems. Forms of inclusion children with disabilities without the presence of equality and the transparent acceptance of diversity are integration forms. Examples using terms of types of problems of young people and children with behavioral problems, subset of autistic spectrum disorders, and groups of people with intellectual disabilities have been analyzed. Medical terms according to the recent classification of DSM 5 were compared with the older DSM 4 classification and were placed in the context of Croatian and international legal frameworks. It is concluded that it is necessary to draft special or supplementary existing legal acts on the provision of education and training for children with life difficulties in an inclusive

in the Republic of Croatia.

 Keywords: Inclusion, Intellectual Disabilities, Rights, Behavioral Problems, Autistic Spectrum Disorders, Terms

**Obvezujući međunarodni i drugi dokumenti**

Sukladno načelima socijalnog inkluzivnog modela, doneseni su i objavljeni mnogi regionalni i međunarodni dokumenti (deklaracije, povelje, paktovi, konvencije i ostali pravni akti) Vijeća Europe, Ujedinjenih naroda i Europske unije. Primjerice, osnovni dokument Ujedinjenih naroda (UN) iz 1993. godine sadrži smjernice za politike svih država, *Standardna pravila za izjednačavanje mogućnosti za osobe s invaliditetom* ističe i činjenicu da je država dužna svoj djeci osigurati odgoj i obrazovanje u maksimalno integriranim uvjetima (Igrić, 2015). Svi zakoni i mjere moraju osigurati osobama s invaliditetom i djeci s posebnim potrebama sva prava, jednako kao i ostalim građanima te im trebaju omogućiti odrastanje u vlastitoj obitelji (uz potrebno pružanje dodatnih usluga). Na provedbu načela naznačenih u Konvenciji o pravima djeteta (UN, 1989) upućuju i dokumenti Salamanca izjava (1994) te Delhijska deklaracija UN-a (1995). Izjava i okvir iz Salamanke jedan je od ključnih dokumenata koji na međunarodnoj razini ističe principe i praksu obrazovne inkluzije (Vican i Karamatić Brčić, 2013). Izjava iz Salamanke naglašava temeljno načelo inkluzivnog obrazovanja, a to je zajedničko učenje sve djece, kada god je to moguće, bez obzira na sve teškoće i razlike koje mogu imati (The Salamanca Statement, 1994).

U društvima koja se neprestan mijenjaju pojavljuju se novi izazovi. U 21. stoljeću doneseni su novi dokumenti čiji je cilj kvalitetnija provedba prihvaćanja razlika i suprotstavljanje diskriminaciji. Važniji dokumenti području su: Rezolucija o jednakim mogućnostima za učenike i studente s invaliditetom u obrazovanju i naobrazbi (Vijeće Europe, 2003); Konvencija o pravima osoba s invaliditetom (UN, 2006); Akcijski plan Vijeća Europe za promicanje prava i potpunog sudjelovanja osoba s invaliditetom u društvu: poboljšanje kvalitete života osoba s invaliditetom u Europi 2006-2015 (Vijeće Europe, 2006), Strategija Vijeća Europe za osobe s invaliditetom 2017-2023 ( Vijeće Europe, 2017). Cilj Strategije Vijeća Europe za osobe s invaliditetom 2017-2023 je postići jednakost, dostojanstvo i jednake mogućnosti za osobe s invaliditetom. Prioriteti Strategije 2017-2023 su: sudjelovanje, suradnja i koordinacija; univerzalni dizajn i razumni smještaj; perspektiva spolne jednakosti; višestruka diskriminacija obrazovanje i osposobljavanje. Kvalitetno obrazovanje i osposobljavanje preduvjet je kako bi osobe s invaliditetom uživali ljudska prava, na jednakoj osnovi s ostalima. Navedeni i još mnogi drugi međunarodni dokumenti ističu da je pravo osobe na pristup obrazovanju, a on se temelji na načelima jednakosti i nediskriminacije. Pravo osobe na obrazovanje argument je provođenja odgoja i obrazovanja u inkluzivnom društvu jer je povećanje jednakih prilika u obrazovanju preduvjet socijalnog uključivanja (Farnell, 2012).

 **Pravni okvir U Republici Hrvatskoj**

U vrijeme priprema RH za pridruživanje EU, suvremeni inkluzivni pristup ugrađen je u zakonodavstvo Hrvatske sukladno: Konvenciji o pravima djeteta (UN, 1989) koju je Hrvatska potpisala 1991. godine,Standardnim pravilima o izjednačavanju mogućnosti za osobe s invaliditetom 1999. godine i Konvenciji o pravima osoba s invaliditetom 2006. godine. U skladu s usvojenim dokumentima, Hrvatski je Sabor 2002. godine donio *Nacionalnu strategiju jedinstvene politike za osobe s invaliditetom[[1]](#footnote-1) od* 2002 do 2006, koja se revidirala i mijenjala shodno potrebama za razdoblje od 2007 do 2015 godine i od 2017 do 2020 godine. Provedba strategije zahtijevala je donošenje cijelog niza dokumenata: Nacionalni plan aktivnosti za dobrobit, prava i interese djece 2006 -2012 (Vlada Republike Hrvatske i Ministarstvo obitelji, branitelja i međugeneracijske solidarnosti, 2006), Nacionalna strategija za izjednačavanje mogućnosti osoba s invaliditetom 2017 – 2020 ( N.N. 42/2017), Plan razvoja sustava odgoja i obrazovanja 2005-2010 (Ministarstvo znanosti, obrazovanja i športa, 2005).

 Slijedom Strategije izjednačavanja mogućnosti za osobe s invaliditetom 2007-2015, na području ostvarivanja zaštite prava osoba s invaliditetom, postignuti su značajni rezultati što je prepoznao i Odbor za prava osoba s invaliditetom UN-a i pohvalio Republiku Hrvatsku na velikom broju postignuća. Strategijom cjeloživotnog profesionalnog usmjeravanja i razvoja karijere u Republici Hrvatskoj za razdoblje 2016 –2020 (Ministarstvo rada i mirovinskog sustava,2016) se između ostaloga, nastojao unaprijediti sustav profesionalnog usmjeravanja za učenike s teškoćama i osobe s invaliditetom. Kako bi se strateški dokumenti mogli ostvariti, Vlada RH prihvaća niz zakona kojima se trebaju provoditi inkluzivni strateški ciljevi.

- Zakonom o socijalnoj skrbi (N.N. 157/2013) stvoreni su temelji za transformaciju ustanova i deinstitucionalizaciju korisnika, učinkovitiju kontrolu kvalitete pruženih usluga i brži razvoj mreže različitih usluga u zajednici u suradnji s ostalim dionicima.

- Obiteljskim zakonom koji je donesen u 2014. godini[1](zakon je suspendiran od strane Ustavnog suda jer se pokazalo da su pojedine njegove odredbe nedovoljno jasno normirane) po prvi puta je u svrhu zaštite štićenika, propisana obveza djelomičnoga lišenja poslovne sposobnosti kao pravila, a institut potpunoga lišenja poslovne sposobnosti potpuno je napušten. Također je omogućeno da se za skrbnika imenuje i više od jedne osobe, kao i da se imenuje zamjenik skrbniku čime je moguće spriječiti »zastoj« u obavljanju poslova skrbnika u slučajevima trenutne spriječenosti skrbnika. Uvedena je zakonska obveza poštivanja želja štićenika te je svakoj osobi omogućeno da u vrijeme postojanja poslovne sposobnosti imenuje osobu koju bi želio imati za skrbnika. U razdoblju od 5 godina od donošenja Zakona izvršit će se revizija svih postojećih rješenja o potpunom lišenju poslovne sposobnosti osoba s invaliditetom i ukidanje instituta potpunog lišenja poslovne sposobnosti te omogućavanje osobama s invaliditetom da budu jednako priznate kao osobe pred zakonom. Iste su odredbe propisane i Obiteljskim zakonom iz 2015. godine (N.N. 103/15). Još uvijek je nepoznato kako će izgledati novi Obiteljski zakon, ali slijedom međunarodnih obvezujućih dokumenata za očekivati je da će u svrhu zaštite prava štićenika navedene norme biti određene Zakonom.

U svrhu intenziviranja procesa deinstitucionalizacije i transformacije domova socijalne skrbi 2014. godine donesen je Operativni plan deinstitucionalizacije i transformacije domova socijalne skrbi i drugih pravnih osoba koje obavljaju djelatnost socijalne skrbi u Republici Hrvatskoj 2014 – 2016 (Ministarstvo socijalne politike i mladih, 2014).

- Zakonom o jedinstvenom tijelu vještačenja (N.N. 85/2014) postupak vještačenja postao je transparentniji i učinkovitiji. Uvođenjem novog sustava vještačenja učinjen je veliki iskorak u nastojanju da se ujednače kriteriji u postupku vještačenja i da se korisnicima olakša ostvarivanje prava na osnovi invaliditeta, jer će koristiti jedan nalaz i mišljenje za ostvarenje prava u gotovo svim sustavima.

- Zakonom o profesionalnoj rehabilitaciji i zapošljavanju osoba s invaliditetom (2013) uveden je jedinstveni okvir za provođenje profesionalne rehabilitacije na sustavan način i po modelu kojim se osiguravaju ujednačeni standardi, mjerila i metodologija provođenja profesionalne rehabilitacije u RH te su uvedene kvote za zapošljavanje osoba s invaliditetom za sve poslodavce.

U području izjednačavanja mogućnosti za osobe s invaliditetom učinjeni su značajni pomaci koje Konvencija o pravima osoba s invaliditetom UN-a postavlja pred svoje stranke, posebice kada je riječ o osviještenosti društva u cjelini o potrebama osoba s invaliditetom, ali i obvezama države u vezi s time. Dosezanje vrijednosti i uvjerenja, kao i stavova zacrtani su u pravnim normama odgoja i obrazovanja RH. U području odgoja i obrazovanja učinjeni su značajni pomaci zahvaljujući : Državnom pedagoškom standardu osnovnoškolskog sustava odgoja i obrazovanja (N.N. 63/08) i Izmjenama i dopunama Državnoga pedagoškog standarda osnovnoškolskog sustava odgoja i obrazovanja (N.N. 90/10), Nacionalnom okvirnom kurikulumu za predškolski odgoj i obrazovanje te opće obvezno i srednjoškolsko obrazovanje ( MZOŠ, 2011), kao i Okviru za poticanje i prilagodbu iskustava učenja te vrednovanje postignuća djece i učenika s teškoćama (2016).

**Osnovni Zakoni koji osiguravaju obrazovanje bez diskriminacije**

 Temeljni zakoni su Zakon o odgoju i obrazovanju u osnovnoj i srednjoj školi Republike Hrvatske ( N.N. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17)[[2]](#footnote-2) i Zakon o predškolskom odgoju i obrazovanju (N.N. [10/97](http://www.zakon.hr/cms.htm?id=477), [107/07](http://www.zakon.hr/cms.htm?id=478), [94/13](http://www.zakon.hr/cms.htm?id=479)). Oba zakona u duhu su inkluzivnih procesa čiji je cilj promjena okoline, a ne karakteristika djece i učenika.

*Zakon o odgoju i obrazovanju u osnovnoj i srednjoj školi Republike Hrvatske* ( N.N. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17) određuje učenike s posebnim odgojno obrazovnim potrebama (čl.62). To su daroviti učenici i učenici s teškoćama. U istom zakonu u čl.65 navode se učenici s teškoćama. Učenici s teškoćama su:

 a) učenici s teškoćama u razvoju;

 b) učenici s teškoćama u učenju, problemima u ponašanju i emocionalnim problemima;

 c) učenici s teškoćama uvjetovani odgojnim, socijalnim, ekonomskim, jezičnim i kulturalnim čimbenicima.

Donošenjem *Zakona o hrvatskom znakovnom jeziku i ostalim sustavima komunikacije gluhih i gluhoslijepih osoba u Republici Hrvatskoj* (2015), priznato je pravo navedenim osobama te drugim osobama s komunikacijskim teškoćama, na korištenje znakovnog jezika i korištenje ostalih sustava komunikacije koji odgovaraju njihovim individualnim potrebama u svrhu ravnopravnog ostvarivanja svih ljudskih prava i temeljnih sloboda.

*Zakon o predškolskom odgoju i obrazovanju* (N.N. [10/97](http://www.zakon.hr/cms.htm?id=477), [107/07](http://www.zakon.hr/cms.htm?id=478), [94/13](http://www.zakon.hr/cms.htm?id=479)) također upotrebljava pojmove djeca rane i predškolske dobi s teškoćama u razvoju, ali dalje razvrstavanje prema kategorijama teškoća nije prisutno, što je primjerenije socijalnom modelu odgoja i obrazovanja u inkluzivnom društvu. Ipak, članak 17. upućuje na organiziranje programa za djecu rane i predškolske dobi s teškoćama u razvoju, po posebnim uvjetima i programima koje propisuje ministar nadležan za zakon odgoja i obrazovanja i ministar socijalne skrbi, u kojima je prisutno razvrstavanje prema Orijentacijskim listama vrsta teškoća i drugim klasifikacijama.

Navedeni dokumenti upućuju na obavezu i odgovornost ispunjavanja osnovnih uvjeta koji se odnose na organizaciju podrške djeci i učenicima s teškoćama. U RH ostvarene su zakonske pretpostavke za provođenje inkluzivnih ideja odgoja i obrazovanja za svu djecu.

Zakoni i pravilnici o odgoju i obrazovanju u Republici Hrvatskoj pružaju okvir i odabrane termine kojih bi se trebali pridržavati svi nositelji i sudionici odgoja, obrazovanja i rehabilitacije djece s posebnim potrebama.

 **Pravilnici - okvir za postupanje**

Podzakonski akti u području odgoja i obrazovanja doneseni su u svrhu su veće dostupnosti redovnog obrazovanja djeci s teškoćama u razvoju te je uveden značajniji broj pomoćnika u nastavi. Pravilnici su u službi provedbe zakona i konvencija. Novijeg su datuma: *Pravilnik o postupku utvrđivanja psihofizičkog stanja djeteta, učenika te sastavu stručnih povjerenstava*(N.N. 67/14), *Pravilnik o osnovnoškolskom i srednjoškolskom odgoju i obrazovanju djece s teškoćama u razvoju* ( N.N. 23/15) i *Pravilnik o pedagoškoj dokumentaciji i evidenciji te javnim ispravama u školskim ustanovama* (N.N. 47/17). Osim navedenih u odgojno obrazovnoj praksi se upotrebljava *Pravilnik o broju učenika u redovitom i kombiniranom razrednom odjeljenju ili odgojno-obrazovnoj skupini u osnovnoj školi* (N.N. 124/09, 73/10) i *Pravilnik o načinima, postupcima i elementima vrednovanja učenika u osnovnoj i srednjoj školi* (N.N. 112/10), koji bi trebali olakšati organizaciju rada u inkluzivnim uvjetima. Operacionalizacija pravilnika i drugih akata namijenjenih osnovnoškolskom i srednjoškolskom odgoju i obrazovanju djece s teškoćama u razvoju ne zadovoljavaju probleme prihvata djece rane i predškolske dobi i provođenje njege, skrbi i odgoja i obrazovanja u ustanovama predškolske dobi. Nedostaje interkurikularna povezanost, kao i krozkurikularna koordiniranost.

Zakon o odgoju i obrazovanju u osnovnim i srednjim školama uključuje i obavezu utvrđivanja psihofizičkog statusa djeteta prije početka osnovnoškolskog školovanja, odnosno utvrđivanja spremnosti, sve djece za školu. U tu svrhu temeljem *Pravilnika o postupku utvrđivanja psihofizičkog stanja djeteta, učenika te sastavu stručnih povjerenstava*(N.N. 67/14), stručno povjerenstvo škole provodi utvrđivanje psihofizičkog stanja djeteta zbog redovitoga upisa u prvi razred *osnovne škole.* U slučajevima kada stručno povjerenstvo škole procijeni postojanje potrebe, ono predlaže Stručnom povjerenstvu Ureda državne uprave županije (Ureda) kojem dijete /učenik pripada utvrđivanje: prijevremenog upisa djeteta u prvi razred osnovne škole, odgode upisa u prvi razred osnovne škole, primjerenog programa osnovnog obrazovanja za učenike s teškoćama u razvoju. Stručno povjerenstvo škole čine: nadležni školski liječnik – specijalist školske medicine, a iznimno liječnik koji nema završenu specijalizaciju iz školske medicine, stručni suradnici zaposleni u školi (pedagog i/ili psiholog i/ili stručnjak edukator - rehabilitator i/ili stručni suradnik logoped i/ili stručni suradnik socijalni pedagog), učitelj razredne nastave i učitelj hrvatskoga jezika. Prijedlog stručnog povjerenstva škole temelji se na procjeni o prisutnim potrebama[[3]](#footnote-3), a šalje se uz suglasnost roditelja.[[4]](#footnote-4)

Za *srednje škole* ne imenuje se školsko povjerenstvo ali su stručni suradnici i nastavnici škole obvezni pratiti razvoj i potrebe učenika te, ako se iskaže potreba, mogu predložiti nastavničkom vijeću u suradnji s nadležnim liječnikom školske medicine: utvrđivanje primjerenog programa srednjeg obrazovanja za učenike s teškoćama u razvoju, ukidanje rješenja o primjerenom programu osnovnog ili srednjeg obrazovanja za učenike s teškoćama u razvoju, privremeno oslobađanje od već započetog školovanja, uključivanje učenika u pripremnu ili dopunsku nastavu hrvatskog jezika, a u skladu s potrebama i najboljim interesima djeteta. Srednja škola Uredu dostavlja prijedlog nastavničkog vijeća. Stručno povjerenstvo Ureda utvrđuje psihofizičko stanje djeteta/učenika zbog zadovoljavanja potreba čenika.

Članovi Stručnog povjerenstva Ureda su: specijalist školske medicine – liječnik škole na području županije odnosno Grada Zagreba, klinički psiholog, stručni suradnik psiholog, stručni suradnik pedagog, stručni suradnik edukator-rehabilitator, stručni suradnik logoped, stručni suradnik socijalni pedagog, učitelj razredne nastave, nastavnik srednje škole, učitelj i nastavnik hrvatskoga jezika, zaposleni u školi na području za koje je Ured nadležan. Broj članova Stručnog povjerenstva mora biti neparan.

*Pravilnik o broju učenika u redovitom i kombiniranom razrednom odjelu i odgojno-obrazovnoj skupini u osnovnoj školi* (N.N. 124/2009; N.N. 73/2010), utvrđuje broj učenika u redovitom razrednom odjelu, broj učenika u kombiniranom razrednom odjelu i broj učenika u odgojno-obrazovnoj skupini u osnovnoj školi). Iznimno od stavka 2. ovog članka, područni razredni odjeli, razredni odjeli u bolnicama, razredni odjeli u malim otočnim, planinskim i seoskim školama te razredni odjeli sa specifičnim uvjetima rada, uz prethodnu suglasnost Ministarstva nadležnog za obrazovanje, (u daljnjem tekstu: Ministarstvo) mogu imati i manje od 14 učenika. Broj učenika u razrednim odjelima koji izvode *nastavu u bolnicama* ovisi o broju raspoloživih kreveta i prostornom kapacitetu bolnice u kojoj se izvodi nastava. U redoviti razredni odjel mogu se uključiti najviše 3 učenika s teškoćama kojima je utvrđen primjereni program obrazovanja, na sljedeći način: odjel s jednim učenikom s teškoćama može imati najviše 26 učenika; odjel s dva učenika s teškoćama može imati najviše 23 učenika; odjel s tri učenika s teškoćama može imati najviše 20 učenika [[5]](#footnote-5). Ako neki od učenika iz stavka 5. ovoga članka ima osobnog pomoćnika ili pomoćnika u nastavi, broj učenika se ne smanjuje.

U sastavnom dijelu Pravilnika o osnovnoškolskom i srednjoškolskom odgoju i obrazovanju djece s teškoćama u razvoju (dalje Pravilnik, N.N. 24/15) priložena je Orijentacijska lista vrsta teškoća čija je svrha definirati orijentacijske skupine i podskupine u svrhu definiranja programske i profesionalne potpore primjerene potrebama učenika. Skupine vrsta teškoća su:

1. oštećenja vida,

 2. oštećenja sluha,

 3. oštećenja jezično-govorne-glasovne komunikacije i specifične teškoće u učenju,

 4. Oštećenja organa i organskih sustava,

 5. Intelektualne teškoće,

6. Poremećaji u ponašanju i oštećenja mentalnog zdravlja,

 7. Postojanje više vrsta teškoća u psihofizičkom razvoju.

 Usporedbom s orijentacijskom listom prethodnog Pravilnika o osnovnoškolskom odgoju i obrazovanju učenika s teškoćama u razvoju (N.N. 23/91) dugogodišnji pojam (4.) Tjelesni invaliditet zamijenjen je pojmom (4.) Oštećenja organa i organskih sustava. Termin Intelektualne teškoće zamijenio je dosadašnji termin mentalna retardacija koji je već odavno dobio pejorativno značenje. Pravilnik iz 1991. godine teškoću (6.) Poremećaji u ponašanju uvjetovani organskim faktorima ili progredirajućim psihopatološkim stanjem doživjeli su također terminološke promjene. Pravilnikom iz 2015. godine terminološki se ova skupina vrste teškoće zamjenjuje (6.) Poremećaji u ponašanju i oštećenja mentalnog zdravlja. Vrsta teškoća (7.) Autizam u novom Pravilniku (2015) nije prisutan kao zasebna vrsta teškoće, već je prisutan kao podskupina (6.5.) Poremećaji iz autističnoga spektra, koja pripada skupini vrsta teškoće (6.)Poremećaji u ponašanju i oštećenja mentalnog zdravlja.

 Pravilnikom (N.N. 24/15) se definira *programska i profesionalna potpora* kao i pedagoško – didaktička prilagodba učenicima s teškoćama u razvoju. *Programska potpora* većinom se odnosi na Primjerene programe odgoja i obrazovanja. Primjereni programi odgoja i obrazovanja učenika su: redoviti program uz individualizirane postupke, redoviti program uz prilagodbu sadržaja i individualizirane postupke. Primjereni programi su i dvije vrste posebnih programa: posebni program uz individualizirane postupke, posebni programi za stjecanje kompetencija u aktivnostima svakodnevnoga života i rada uz individualizirane postupke. Odgoj i obrazovanje učenika počiva na načelima prihvaćanja različitosti učenika, prihvaćanja različitih osobitosti razvoja učenika, osiguravanja uvjeta i potpore za ostvarivanje maksimalnoga razvoja potencijala svakoga pojedinog učenika, izjednačavanja mogućnosti za postizanje najvećega mogućeg stupnja obrazovanja te osiguravanja odgoja i obrazovanja učenika što bliže njegovu mjestu stanovanja[[6]](#footnote-6). Ni Pravilnikom niti Zakonom izrijekom nisu spomenute posebne ili specijalne ustanove za školovanje učenika s teškoćama u razvoju ovisno o vrsti teškoće, već se Pravilnikom navode privremeni oblici odgoja i obrazovanja koji se mogu provoditi u obliku nastave u kući, nastave u zdravstvenoj ustanovi i nastave na daljinu[[7]](#footnote-7). Pravilnik i Zakon u službi su rekonstrukcije sustava odgoja i obrazovanja na način prilagodbe svake škole svakom djetetu bez obzira na teškoću ili neku drugu karakteristiku, kao i omogućavanju pripadnosti svih učenika zajednici. Pravilnikom se propisuju oblici razreda u kojima se ostvaruju primjereni programi. Primjereni programi odgoja i obrazovanja ostvaruju se u: redovitome razrednom odjelu, dijelom u redovitome, a dijelom u posebnome razrednom odjelu, posebnome razrednom odjelu, odgojno-obrazovnoj skupini. Primjereni program odgoja i obrazovanja učenika u školi ostvaruje se u razrednim odjelima i odgojno-obrazovnim skupinama strukturiranim prema dobi učenika i vrsti primjerenoga programa odgoja i obrazovanja. Dodatni odgojno-obrazovni i rehabilitacijski programi određuju se kao dio primjerenoga programa odgoja i obrazovanja učenika. To su: program edukacijsko-rehabilitacijskih postupaka, program produženoga stručnog postupka i rehabilitacijski programi čiji su stručni voditelji edukatori rehabilitatori.

Prethodni Pravilnik o osnovnoškolskom odgoju i obrazovanju učenika s teškoćama u razvoju (N.N. 23/91), bio je u upotrebi dvadeset i četiri godine. Kroz to vrijeme neusklađenost s međunarodnim konvencijama i zakonima Republike Hrvatske, izazvalo je nesigurnost u provedbi Zakona i kršenja u poštivanju i provedbi zagarantiranih prava kod djece s posebnim potrebama, njihovih roditelja i skrbnika potpisanim Konvencijama. Posljedice njegove upotrebe očigledne su i danas u provedbi aktivnosti prava na jednake uvjete odgoja i obrazovanja o čemu dijelom svjedoči i Izvještaj Ureda pravobraniteljice za djecu. Tijekom 2016. godine Ured je zaprimio mnoge prijave kršenja prava na obrazovanje učenika s teškoćama. Na povrede prava u osnovnoškolskom obrazovanju odnosile su se 163 prijave, od toga se 47 prijava (29% ) odnosilo na pojedinačne povrede prava djece s teškoćama u razvoju. Prema podatcima Izvješća pravobraniteljice prisutne su teškoće u ostvarivanju prava najranjivijih skupina hrvatskoga društva u dosizanju inkluzivnih ciljeva. Mogu se uočiti brojne prepreke i teškoće u ostvarenju procesa odgoja i obrazovanja u inkluzivnim uvjetima, iz čega proizlazi potreba za daljim aktivnijim djelovanjem (Pravobraniteljica za djecu, 2017). Cjelovita kurikularna reforma koja se trebala provoditi u Hrvatskoj, provedbu obrazovanja djece s teškoćama temelji na univerzalnim vrijednostima jednakih prava na odgoj i obrazovanje svakog djeteta i učenika. *Okvir za poticanje i prilagodbu iskustava učenja te vrednovanje postignuća djece i učenika s* teškoćama (2016) podrazumijeva da inkluzivni odgoj i obrazovanje pristaje uz inkluzivnu politiku i inkluzivnu odgojno-obrazovne praksu. Okvirom se razlikuje rano praćenje i utvrđivanje teškoća od praćenja i utvrđivanja teškoća u školskom razdoblju. Okvirom je naglašena: važnost sustavnog praćenja razvoja i napredovanja djece i učenika u okviru ranog i predškolskog i osnovnoškolskog i srednjoškolskog odgoja i obrazovanja, prikupljanje podataka od drugih stručnjaka o tjelesnom, kognitivnom, socijalnom i emocionalnom, jezičnom, govornom i komunikacijskom razvoju jednako kao i protočnost relevantnih podataka o djetetu prikupljenih kroz postupke utvrđivanja teškoće i postupke odgojno-obrazovnih procesa iz dječjeg vrtića u osnovnu i srednju školu.

**Terminološka i pojmovna određenja djece i mladih s problemima u ponašanju**

*Standardima za terminologiju, definiciju, kriterije i način praćenja pojave poremećaja u ponašanju* (dalje Standardi) određen je termin problemi u ponašanju djece i mladih koji je manje stigmatizirajući od prethodnog (poremećaji u ponašanju), a podrazumijeva kontinuirana ponašanja od rizičnih, preko teškoća u ponašanju do poremećaja u ponašanju kao najviše razine štetnosti i opasnosti tih ponašanja po samu osobu, kao i sredinu u kojoj žive ( više u Koller-Trbović, Žižak i Jeđud Borić, 2011). Termin problemi u ponašanju djece i mladih ima svoju stručnu logiku te stoga može imati više fenomenoloških i etioloških klasifikacija.[[8]](#footnote-8)

Glagol ponašati se prema Aniću ( 2003: 1098) znači – odnositi se prema drugima, vladati se. Imenica ponašanje definira se uglavnom na području fenomenologije. Primjerice naš istaknuti psihijatar Hudolin (1985) definira ponašanje kao niz nasljednih, naučenih i bolešću uvjetovanih reakcija s obzirom na pojedinca prema samom sebi i okolini. Istaknuti psiholog William Glasser (2000: 71) kaže za ponašanje da je to način na koji netko vlada sobom, a uključuje četiri komponente koje čine cjelokupno ponašanje (aktivnost, mišljenje, osjećaji i fiziologija) dok Petz (2005: 351-352) navodi da su to *svi oblici verbalnih, motoričkih i fizioloških reakcija organizma na neposredno ili posredno podraživanje.*

Različite vrste problema u ponašanju mogu biti usko međusobno isprepletene uzrocima, posljedicama i načinima neprilagođenih odgojnih postupaka slično kao i poremećaji u ponašanju što je osim terminološke sličnosti u hrvatskom jeziku još jedan od uzroka pojmovne i terminološke zbrke. Riječ je o ponašanjima kojima djeca štete i čine probleme samima sebi ili bilo kojoj drugoj osobi, skupini ili zajednici. Takva ponašanja redovito se negativno odražavaju na obrazovno i radno postignuće djeteta, te njegovo socijalno ponašanje i ukupno funkcioniranje (Bašić, Koller-Trbović i Uzelac, 2004). Okvir za poticanje i prilagodbu iskustava učenja te vrednovanje postignuća djece i učenika s teškoćama (2016) iscrpnije objašnjava da je riječ o djeci koja trebaju odgojno-obrazovnu podršku zbog različitih problema koji prije svega proizlaze iz međudjelovanja djeteta i odgojno-obrazovnog okruženja, a njihov suodnos ograničava mogućnosti njihova napredovanja. Izostajanje kontinuiranog druženja i igre s drugom djecom s jedne strane, kao i neprihvaćanje ili odbacivanje od njihovih vršnjaka s druge strane ili učestali i dugotrajni problemi u igri i zajedničkoj provedbi aktivnosti, mogu se smatrati znakovima rizika. Emocionalne teškoće i problemi u ponašanju otežavaju uključivanje u igru, smanjuju interakciju s vršnjacima, što nepovoljno utječe na djetetov razvoj. Razvojne emocionalne i ponašajne faze kod djece, a posebno u ranoj i predškolskoj dobi odvijaju se nejednako obzirom na kronološku dob te ih se ne može nazvati poremećajima u ponašanju, već rizičnim ponašanjima i teškoćama u ponašanju koji se nisu razvili u poremećaj.

Sagledavajući domaću praksu i iskustva na planu definiranja i praćenja pojave poremećaja u ponašanju djece i mladih i saznanja iz literature, terminološki standardi su postavljeni na nacionalnoj razini. Usvojen je opći termin za djecu i mlade s poremećajima u ponašanju, a djelatnosti su razvrstane u više pojedinih sektora sa odgovarajućim, specifičnim terminima.

**Problemi u ponašanju**

 Problemi u ponašanju djece i mladih (na nacionalnoj razini) u praksi su podijeljeni na sektore obiteljskih centara, institucija odgoja i obrazovanja, zdravstva, socijalne skrbi, policije i pravosuđa shodno vrstama usluga i djelatnostima kojima se bave. Djelatnosti ovih institucija kreću se u područjima rizičnih ponašanja, teškoća u ponašanju, poremećaja u ponašanju, mješovitih poremećaja ponašanja i osjećaja i ponašanja kojima se krše zakonske norme.

 Problemi u ponašanju je krovni pojam za kontinuum oblika ponašanja (tablica1) sastavljen je od opisa jednostavnijih ponašanja, manje težine i opasnosti i štetnosti za sebe ili druge, do onih propisima definiranih i/ili sankcioniranih i često, težih po posljedicama i potrebama za tretmanom. Problemi u ponašanju djece i mladih obuhvaćaju različita ponašanja koja počinju od rizičnih preko teškoća u ponašanju do poremećaja u ponašanju. Tablica 1 opisuje moguća ponašanja za razine problema u ponašanju prema njihovoj težini. Uz takva ponašanja slijede opisi posljedica i stanja koja treba usmjeravati, mijenjati i/ili rješavati. Problemima u ponašaju bave se ne samo socijalni pedagozi već stručnjaci različitih struka i različitih područja jer je kompleksnost ovog područja povećana zbog učestalosti pojava višestrukih poteškoća.

 Tablica 1: Prikaz kontinuuma oblika problema u ponašanju

|  |  |  |
| --- | --- | --- |
| Rizična ponašanja  | Teškoće u ponašanju  |  Poremećaji u ponašanju |
| Ponašanja kojima osoba dovodi u opasnost prvenstveno svoje, ali i tuđe, zdravlje, fizički i psihički integritet, imovinu. Posljedice tog ponašanja su niskog intenziteta u sadašnjosti, ali mogu predstavljati podlogu za loše ishode u budućnosti. Neposredne posljedice i prijetnje su veće za samo dijete/ mladu osobu nego za druge pojedince i skupine. To su ponašanja koja zahtijevaju reakciju, prije svega obitelji i drugih osoba iz djetetovih redovitih životnih sredina, odnosno, profesionalaca iz nekog specifičnog područja. Primjerice: izostajanje s nastave, izbjegavanje obaveza i odgovornosti, kršenje pravila u školi i kući, povučenost, pretežno tužno raspoloženje; eksperimentiranje s cigaretama, drogom, alkoholom, suprotstavljanje autoritetu, neki oblicipromiskuitetnog ponašanja,nedozvoljeni kasni izlasci... | Ponašanja kojima osoba krši društvene i/ili zakonske norme i koja se pojavljuju u više različitih sredina kroz određeno vremensko razdoblje ili iznenada. Posljedice tog ponašanja traže stručnu intervenciju, iako, ponekad, za sredinu, a i za osobu, razina opasnosti u sadašnjosti ne mora biti visokog intenziteta, ali može predstavljati ozbiljnu prijetnju za budući razvoj. Primjerice: krađa, bježanje, skitnja, napuštanje škole, samoozljeđivanje, socijalna izoliranost, vožnja bez dozvole, pojedinačni nasilni ispadi, veći disciplinski prekršaji u školi. | Ponašanja kojima osoba kroz duže vrijeme i intenzivno ugrožava svoje svakodnevno funkcioniranje na više životnih područja i /ili ugrožava druge, odnosno imovinu. Posljedice tog ponašanja su brojne i izrazito negativne kako u sadašnjosti tako i u budućnosti, kako za samo dijete/ mladu osobu, tako i za druge pojedince i skupine. Radi se o ponašanjima koja zahtijevaju reakciju specijaliziranih stručnjaka i institucija, u pravilu iz više sektora istovremeno. Primjerice: teža kaznena djela i prekršaji (npr. provale, razbojništva, nasilje, preprodaja droge, silovanja), ovisnosti, pokušaj suicida, nerad i skitnja  |

 ( prema Koller-Trbovići sur.2011)

 Uspoređujući Standarde i Pravilnik, uočava se da se pojam Poremećaji u ponašanju pojavljuju i u jednom i drugom dokumentu. U Standardima se Poremećaji u ponašanju odnose na teža kaznena djela i prekršaje dok su Pravilnikom u Prilogu 1., skupina (6.) Poremećaji u ponašanju i oštećenja mentalnog zdravlja opisani *kao stanja za koje je na temelju medicinske, psihologijske, pedagoške, edukacijsko-rehabilitacijske i socijalne ekspertize utvrđeno da su uvjetovani organskim čimbenikom ili progredirajućim psihopatološkim stanjem, a očituju se oštećenim intelektualnim, emocionalnim i socijalnim funkcioniranjem*. Multiplikaciji problema ovog fenomena dovodi povećana čestina javljanja problema u ponašanju u slučajevima skupine (7.)Više vrsta teškoća u psihofizičkom razvoju. Posljedice različitih značenja za isti pojam ili istih pojmova za različita značenja značajno se reflektiraju na održavanje negativnih stavova prihvaćanja i učvršćivanje stereotipija utemeljenih na neznanju, predrasudama, strahu i nepovjerenju. Taksonomija[[9]](#footnote-9)[[10]](#endnote-1) usmjerava u izgradnji pozitivnih stavova i rušenju stereotipa, u svrhu snalaženja i razumijevanja u politikama i strategijama podizanja razine javne svijesti o djeci i učenicima s teškoćama na interdisciplinarnoj razini.

 **Poremećaji iz spektra autizma –medicinski model**

Dijagnostički priručnik DSM V Američke psihijatrijske udruge, sve poremećaje autizma spaja u jednu krovnu dijagnozu - poremećaji autističnog spektra (PAS). Poremećaji iz autističnog spektra pripadaju skupini neurorazvojnih poremećaja. Tu grupu poremećaja karakteriziraju *razvojni deficiti koji uzrokuju oštećenja u osobnom, socijalnom, akademskom ili radnom funkcioniranju* (DSM 5:30). Poremećaji iz spektra autizma najčešće pokazuje sljedeća obilježja: *perzistentno oštećenje u uzajamnoj komunikaciji i socijalnoj interakciji i ograničeni, repetitivni obrasci ponašanja, interesa i aktivnosti.* *Simptomi su prisutni od ranog djetinjstva i ograničavaju ili oštećuju svakodnevno funkcioniranje* (DSM 5: 53). Termin *spektar* se koristi zbog različitih manifestacije poremećaja, što ovisi o težini autističnog stanja, razvojnoj i dobnoj razini djeteta. Prema DSM-5 (2015) klasifikaciji, poremećaj iz spektra autizma obuhvaća poremećaje određene u DSM 4 (1996) *kao rani infantilni autizam, autizam u djetinjstvu, Kannerov autizam, visokofunkcionirajući autizam, atipični autizam, pervazivni razvojni poremećaj, neodređen, dezintegrativni poremećaj u djetinjstvu i Aspergerov poremećaj* (Američka psihijatrijska udruga, 2014). Navedene dijagnoze donose se temeljem analize ponašanja i dijagnostičkim protokolima, što podrazumijeva kontinuirani timski rad. Mnogi su uzroci nemogućnosti svrstavanja djece u određeni tip (tipizirati). Jedan od razloga je sve veći broj djece sa složenim višestrukim teškoćama, a posebno kad u procesu dijagnostike nisu konzultirane opservacije i mišljenja stručnjaka iz područja odgoja i obrazovanja, zbog čega su tipologije u odgojnim i obrazovnim procesima upitne, a posebno za djecu s Poremećajem iz spektra autizma (PSA)[[11]](#footnote-10). Kod djece s PSA susreću se kompleksni oblici ponašanja i suptilni prijelazi između raznih tipova, tj više se i ne može govoriti o tipovima, a za ono što je empirijski evidentno odgovarao bi naziv grupe *sličnih s velikim individualnim varijacijama*( Sunko, 2010). Američka psihijatrijska udruga (DSM-5) za tri razine težine poremećaja, određuje i tri razine podrške. Razine podrške za osobe s poremećajem iz spektra autizma obilježavaju se kao: razina 3 - *zahtijeva vrlo veliku podršku*, razina 2 *zahtijeva veliku podršku* i razina 1 *zahtijeva podršku.* Razine podrške procjenjuju se dvama faktorima. Prvi faktor opisuje teškoće *socijalne komunikacije*, kao teškoće verbalne i neverbalne komunikacije, funkcioniranje u svakodnevnom životu, ograničenja u interakciji s drugima. Drugi faktor opisuje *ograničena, repetitivna ponašanja* koja uključuju nefleksibilna ponašanja, teškoće suočavanja s promjenama, koje su toliko česte da su vidljive i usputnom opažaču. Simptomi moraju biti prisutni u ranom razvojnom periodu i uzrokom su teškoća u socijalnom, radnom ili drugim važnim područjima sadašnjeg funkcioniranja. Ove smetnje se ne mogu bolje objasniti intelektualnom onesposobljenošću ili općim razvojnim zaostajanjem, međutim kod većine djece i učenika s dijagnozom Poremećaja iz spektra autizma, prisutne su intelektualne i druge teškoće u psihofizičkom razvoju.

 **Intelektualne teškoće**

Medicinski model unutar autoritarno hijerarhijske paradigme, nakon tisućljetne dominacije, postupno pod uplivom ljudskih prava, mijenja svoje ustaljene oblike. Uočavajući neadekvatnost unidimenzionalnog koncepta kategorizacije pomoću I.Q. Omogućavajući pragmatičnost demokratsko pluralističkoj paradigmi kroz socijalni model i model prava, promjenu autoritarnosti potvrđuje i primjer promjene termina mentalna retardacija s manje stigmatizirajućim pojmovima. Medicina i psihologija služe se terminom intelektualna onesposobljenost kako je navedeno u Dijagnostičkom i statističkom priručniku za duševne poremećaje( DSM-5 )[[12]](#footnote-11), što ponovo dovodi do neusklađenosti navoda u Orijenatcijskoj listi Pravilnika (N.N. 24/15), jer pojam *intelektualna teškoća* naznačena Pravilnikom i termin *intelektualna onesposobljenost* naznačene u DSM- 5 nisu istoznačnice. Teškoća se definira kao multidimenzionalni fenomen u kojem su teškoća i funkcionalne sposobnosti krajevi kontinuuma ljudskog djelovanja, vidljivih u okolini i različitim životnim situacijama, a nastaju u interakciji osobnih obilježja neke osobe i značajki okruženja u kojima ona živi (*Međunarodna klasifikacija funkcioniranja, teškoća i zdravlja Svjetske zdravstvene organizacije*, 2001). Pojmom oštećenje ( engl. impairment) označava se gubitak nečega već stečenog i postojanog, što u slučaju intelektualnih teškoća nije primjereno. S druge strane intelektualne teškoće se i najnovijim Pravilnikom (N.N. 24/15) ponovno kategoriziraju prema IQ čime se vraćamo na subjektivna iskustva kliničkih promatrača i rezultatima dobivenim pomoću mjernih instrumenata za mjerenje inteligencije pod pretpostavkom da mjerni instrumenti mjere onu sposobnost koja se naziva inteligencija i da su dobiveni rezultati konstantni.

 **Umjesto zaključka**

Mnogobrojni su dokumenti koje je Republika Hrvatska zadnjih dvadesetak godina potpisala i ratificirala. Njihovom su provedbom u Hrvatskoj nastupile promjene osobito značajne u zadovoljavanju prava djece s teškoćama. Višedimenzionalnost, osjetljivost i složenost problematike inkluzije, širina, dubina i šarolikost potreba djece s posebnim potrebama, neophodna interdisciplinarnost područja kao i prijevodi termina s drugih jezičnih područja, doprinijeli su pojmovnom i terminološkom nerazumijevanju na svim stručnim i profesionalnim razinama. Interdisciplinarno terminološko usklađivanje, jedan je od preduvjeta za razumijevanje, prepoznavanje i tumačenje prioritetnih područja ostvarivanja jednakosti, nediskriminacije, pristupačnosti, slobode od izrabljivanja i nasilja kako djece s teškoćama tako i osoba s invaliditetom.

Analizirani dokumenti, a i mnogi drugi omogućavaju značajne promjene u odgoju i obrazovanju učenika s teškoćama u razvoju. Terminološke razlike i sličnosti, sklonost skraćivanju pojmova, upotreba termina koji su slični po zvučnosti, a nejednaki po značenju, dovode do nerazumijevanja i omogućavaju opstanak sive zone u pristupima, ranom otkrivanju i dijagnostici djece s teškoćama u razvoju. Problem se pojavljuje i u neujednačenim prijevodima i stvaranju složenih pojmova u hrvatskom jeziku. Pojmovno nerazumijevanje dodatno otežava pripremu i provedbu osobnih programa za djecu i učenike s teškoćama. Taksonomija olakšava ostvarivanje sigurnog i poticajnog okruženja kao i mogućnost pružanja odgovarajuće odgojno-obrazovne podrške uz poštivanje individualnih potreba djece i učenika. Premda se taksonomija može temeljiti na subjektivnim kriterijima, danas se pod taksonomijom razumijevaju objektivni kriteriji koji povećavaju jedinstvo entiteta opisanih mnogim varijablama. Tim se postupcima dobivaju taksoni koji u određenom vremenu i prostoru olakšavaju odgovore na izazove prisutne prilikom prelaska djeteta iz obiteljskog doma i eventualnih programa ranih intervencija, u institucije koje pružaju usluge ranog i predškolskog odgoja i obrazovanja, između prijelaza iz osnovne škole u srednju školu ili iz ustanova odgoja i obrazovanja u ustanove socijalne skrbi i obratno. Taksonima bi se omogućila bolja koordinaciju između različitih resora, a i primjena i/ili promjene pravnih akata bili bi kudikamo olakšana obzirom na uvjete odgoja i obrazovanja u RH. Programi, kampanje i materijali obrazovanja i osposobljavanja moraju uključiti razumijevanje i dimenziju posebnih potreba djece i učenika, kako bi se osiguralo stjecanje potrebnih vještina i znanja za provedbu dužnosti i odgovornosti preuzetih Konvencijama svima na jednak i inkluzivan način.

 Ustanove socijalne skrbi u RH prema Zakonu o socijalnoj skrbi pružaju usluge rane intervencije, dnevnog boravka, smještaja, pomoći u integraciji u školama, pomoć u kući. Dio ustanova socijalne skrbi, također prema Zakonu, osim socijalnih usluga provode isključivo primjerene programe odgoja i obrazovanja učenika s teškoćama u razvoju, što odudara od inkluzivnih stremljenja. Važno je naglasiti da ni uvjeti rada u ustanovama odgoja i obrazovanja i ustanovama socijalne skrbi u RH u praksi nisu isti. Opservacija i mišljenje stručnih osoba uključenih u odgojno obrazovne procese većinom izostaju u procesu medicinske dijagnostike. Put do prepoznavanja i dijagnoze često je dug i kompliciran, a vrijeme za rani ciljani rehabilitacijski tretman (rana intervencija) i vrijeme ranog odgoja i obrazovanja nepovratno je izgubljeno, jer medicinska dijagnoza još uvijek predstavlja smjernicu za rehabilitacijske i druge odgojne i obrazovne pristupe i stjecanje prava na zaštitu i skrb. Dijagnostika predstavlja izraz određenih struktura društvene moći i dominacije (škola, roditelji, društvene norme, politika…), a zanemaruju se mogućnosti pojedinca i njegove potrebe. Trenutni bio medicinski model svodi se još uvijek na načelo negativne selekcije kojem osnovni interes ne predstavlja razvoj djeteta, već prilagođenost djeteta sustavu. Izvješća pokazuju da su u RH vrtići, škole i fakulteti samo u nekim aspektima napredovali u zadovoljavanju odgojno-obrazovnih potreba djeteta/učenika s teškoćama. Za pretpostaviti je da bi se paralelnim akcijama na više razina, krozkurikulumskim povezivanjem i timskim međusektorskim umrežavanjem i radom omogućilo svakom djetetu/učeniku život u socijalnom inkluzivnom modelu, što nije usklađeno sa sadašnjim zakonima iz različitih područja ( obrazovanja, socijale, zdravstva, rada). Važeći zakoni sa svim izmjenama i dopunama i pravilnici ukazuju na pozitivna kretanja na području potpunog uključivanja učenika s teškoćama u sustav odgoja i obrazovanja u RH. Njihovom operacionalizacijom smanjuju se društveno prisutni faktori diskriminacije i otvaraju se fleksibilni načini ostvarivanja prava djece na skrb i sustavni odgoj i obrazovanje. S druge strane mogućnost svrstavanja i prisutnost klasifikacije prema vrstama teškoća i dalje omogućuje i produljuje socijalnu segregaciju.

 Još uvijek nedostaju pravilnici za osnovnoškolsko i srednjoškolsko obrazovanje učenika s teškoćama u učenju, problemima u ponašanju i emocionalnim problemima i pravilnici za učenike s teškoćama uvjetovane odgojnim, socijalnim ekonomskim, jezičnim i kulturalnim čimbenicima, što trenutno predstavlja sivu zonu u procesu zadovoljavanja prava na obrazovanje ovih skupina učenika. Za dosezanje inkluzivnih ciljeva potrebno je mijenjati i nadopunjavati zakonske forme, a termine ujednačavati na interdisciplinarnim razinama.

 Argumenti izloženi u ovom radu upućuju na hitnost promjena, izmjena i nadopuna postojećih Zakona koji bi pomogli u povećanju prezentacija kvalitetnih iskustva učenja i podrške u učenju i odrastanju djece s teškoćama. Primjera dobre prakse zasigurno u Republici Hrvatskoj ima mnogo, jer inkluzija ne znači dosezanje nekog visokog cilja niti je konačno odredište nekog puta na kojem se očekuje kontinuirano linearno poboljšanje. Inkluzija je neprekinuti proces obilježen borbom i pregovorima, intrapersonalnim i interpersonalnim akcijama ne samo u području odgoja i obrazovanja već i prihvatljivim odnosima u širem socijalnom i političkom kontekstu.

**Literatura:**

1. *Akcijski plan Vijeća Europe za promicanje prava i potpunog sudjelovanja osoba s invaliditetom u društvu: poboljšanje kvalitete života osoba s invaliditetom u Europi, 2006 -2015* ( 2006). Vijeće Europe.
2. Američka psihijatrijska udruga (2014). *Dijagnostički i statistički priručnik za duševne poremećaje, peto izdanje* Jastrebarsko: Naklada Slap. DSM 5.
3. Američka psihijatrijska udruga (1996). *Dijagnostički i statistički priručnik za duševne poremećaje* DSM IV)*.* Jastrebarsko: Naklada Slap.
4. Anić, V. (2003). *Veliki rječnik hrvatskog jezika*, Novi Liber, Zagreb.
5. Bašić, J., Koller-Trbović, N. i Uzelac, S. (2004). *Poremećaji u ponašanju i rizična ponašanja: pristupi i pojmovna određenja*, Edukacijsko–rehabilitacijski fakultet, Sveučilište u Zagrebu, Zagreb.
6. Farnell, T. (2012). Jednake prilike u obrazovanju u globalnoj perspektivi. U: L. Kiš-Glavaš (ur.), *Studenti s invaliditetom, Opće smjernice* (15-34). Zagreb: Sveučilište u Zagrebu.
7. Glasser, W. (2007). *Teorija izbora: nova psihologija osobne slobode*. Alinea, Zagreb.
8. Hudolin, V. (1985). *Rječnik psihijatrijskog nazivlja*. Školska knjiga, Zagreb.
9. Igrić, Lj. (2015). Uvod u inkluzivnu edukaciju. U: Lj. Igrić (ur.) *Osnove edukacijskog uključivanja, škola po mjeri svakog djeteta je moguća* (4-50). Zagreb: Sveučilište u Zagrebu, Edukacijsko –rehabilitacijski fakultet, Školska knjiga.
10. Koller-Trbović, N., Žižak, A. i Jeđud Borić, I. (2011): *Standardi za terminologiju, definiciju, kriterije i način praćenja pojave poremećaja u ponašanju djece i mladih.* Zagreb: Povjerenstvo za prevenciju poremećaja u ponašanju djece i mladih Vlade Republike Hrvatske i Ministarstvo obitelji, branitelja i međugeneracijske solidarnosti Republike Hrvatske.
11. *Konvencija o pravima djeteta* (2017). Pretraženo 15.9. 2017. na: http://www.unicef.hr/wp-content/uploads/2017/05/Konvencija\_20o\_20pravima\_20djeteta\_full.pdf.
12. Konv*encija o pravima osoba s invaliditetom* (2006). Zagreb: Povjerenstvo vlade Republike Hrvatske za osobe s invaliditetom i Ministarstvo obitelji, branitelja i međugeneracijske solidarnosti.
13. *Međunarodna klasifikacija funkcioniranja, teškoća i zdravlja Svjetske zdravstvene organizacije*, (2001). Svjetska zdravstvena organizacija (SZO).
14. *Nacionalni okvirni kurikulum za predškolski odgoj i obrazovanje te opće obvezno i srednjoškolsko obrazovanje* (2011). Ministarstvo znanosti obrazovanja i sporta Republike Hrvatske (MZOŠ), Zagreb.
15. *Nacionalni plan aktivnosti za dobrobit, prava i interese djece* 2006-2012 (2006). Vlada Republike Hrvatske i Ministarstvo obitelji, branitelja i međugeneracijske solidarnosti , Zagreb.
16. *Nacionalna strategiju izjednačavanja mogućnosti za osobe s* invaliditetom 2007-2015 (2007). Narodne novine, br. 63 /2007.
17. *Okvir za poticanje i prilagodbu iskustava učenja te vrednovanje postignuća djece i učenika s teškoćama* (2016). Nacionalni dokument. Ministarstvo znanosti i obrazovanja (MZO). Pretraženo 12.8.2017. na<https://mzo.hr/sites/default/files/migrated/nacionalni_dokument-okvir_za_poticanje_i_prilagodbu_iskustava_ucenja-vrednovanje_postignuca_djece-i-ucenika_s_teskocama.pdf>.
18. *Operativni plan deinstitucionalizacije i transformacije domova socijalne skrbi i drugih pravnih osoba koje obavljaju djelatnost socijalne skrbi u Republici Hrvatskoj 2014 – 2016* (2014).Ministarstvo socijalne politike i mladih (MSPM). Pretraženo 1.2. 2017. na <http://www.mdomsp.hr/UserDocsImages/zgrbac/Operativni_plan_deinstitucionalizacije_i_transformacije_domova_socijalne_skrbi_i_drugih_pravnih_osoba_koje_obavljaju_%20djelatnost_socijalne_skrbi_u_Republici_Hrvatskoj_2014._%20%E2%80%93_%202016.pdf> .
19. Petz, B. (2005). *Psihologijski rječnik*. Naklada Slap, Zagreb.
20. Pravobraniteljica za djecu (2017). *Izvješće o radu pravobraniteljice za djecu za 2016.* Zagreb.
21. Narodne novine (2009 i 2010). *Pravilnik o broju učenika u redovitom i kombiniranom razrednom odjeljenju ili odgojno-obrazovnoj skupini u osnovnoj školi*. Narodne novine, 124/2009 i 73/2010.
22. Narodne novine (2010). *Pravilnik o načinima, postupcima i elementima vrednovanja učenika u osnovnoj i srednjoj školi.* Narodne novine ( 112/2010).
23. Narodne novine (1991). *Pravilnik o osnovnoškolskom odgoju i obrazovanju učenika s teškoćama u razvoju.* Narodne novine (23/1991).
24. Narodne novine (2015). *Pravilnik o osnovnoškolskom i srednjoškolskom odgoju i obrazovanju učenika s teškoćama u razvoju.* Narodne novine (24/2015).
25. Narodne novine (2017). *Pravilnik o pedagoškoj dokumentaciji i evidenciji te javnim ispravama u školskim ustanovama.* Narodne novine (47/2017).
26. Narodne novine (2014). *Pravilnik o postupku utvrđivanja psihofizičkog stanja djeteta, učenika te sastavu stručnih povjerenstava*. Narodne novine (67/2014).
27. *The Salamanca Statement and Framework for Action on special needs* education (1994). Adopted by the Worlda Konference on Special needs education: access an quality

 Salamanca, Spain, 7-10 June 1994 (1994). Pretraženo 1.9. 2016. na http://www.unesco.org/education/pdf/SALAMA\_E.PDF

1. Sunko, E. (2010). Inkluzija djece s autizmom s gledišta odgajatelja. *Školski vjesnik,* 59/1, 113-126.
2. *Standardna pravila za izjednačavanje mogućnosti za osobe s invaliditetom.* Pretraženo 15.7.2017. na [http://www.hsuir.hr/Dokumenti/Standardna\_pravila\_\_1\_\_20147394632.pdf.](http://www.hsuir.hr/Dokumenti/Standardna_pravila__1__20147394632.pdf.%20%20)
3. Strategija cjeloživotnog profesionalnog usmjeravanja i razvoja karijere u Republici Hrvatskoj za razdoblje 2016 – 2020 (2016). Ministarstvo rada i mirovinskog sustava (MRMS). Pretraženo 24.9. 2017 na <http://www.ssc.uniri.hr/files/Ured_za_karijere/Strategija.pdf>.
4. *Strategija Vijeća Europe za osobe s invaliditetom 2017 - 2023.* (2017). Vijeće Europe. Pretraženo15.9.2017.na<http://www.mspm.hr/UserDocsImages//zgrbac//Strategija%20za%20OSI%20%20VE%202017-2023_HR.pdf>.
5. Vican, D. i Karamatić Brčić, K. (2013). Obrazovna inkluzija u kontekstu svjetskih i nacionalnih obrazovnih politika – s osvrtom na hrvatsku obrazovnu stvarnost. *Život i škola: časopis za teoriju i praksu odgoja i obrazovanja,* 30/ 48-65.
6. *Zakon o hrvatskom znakovnom jeziku i ostalim sustavima komunikacije gluhih i gluhoslijepih osoba u Republici Hrvatskoj*. Narodne novine (82/2015) .
7. *Zakonom o jedinstvenom tijelu vještačenja*. Narodne novine, 85/2014.
8. *Zakon o odgoju i obrazovanju u osnovnoj i srednjoj školi*. Narodne novine ( 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17).
9. *Zakon o predškolskom odgoju i obrazovanju*. Narodne novine ([10/97](http://www.zakon.hr/cms.htm?id=477), [107/07](http://www.zakon.hr/cms.htm?id=478), [94/13](http://www.zakon.hr/cms.htm?id=479)).
10. *Zakon o profesionalnoj rehabilitaciji i zapošljavanju osoba s invaliditetom*. Narodne novine, [157/2013](http://www.zakon.hr/cms.htm?id=1667) i [152/14](http://www.zakon.hr/cms.htm?id=1669). Pretraženo 1.12.2016. https://www.zakon.hr/z/493/Zakon-o-profesionalnoj-rehabilitaciji-i-zapo%C5%A1ljavanju-osoba-s-invaliditetom.
11. *Zakon o socijalnoj skrbi*. Narodne novine (157/2013).
1. Hrvatski zakonski propisi (npr. *Zakon o profesionalnoj rehabilitaciji i zapošljavanju osoba s invaliditetom*, *Zakon o socijalnoj skrbi*), osobu s invaliditetom definiraju kao osobu koja ima dugotrajna tjelesna, mentalna, intelektualna ili osjetilna oštećenja koja u međudjelovanju s različitim preprekama mogu sprječavati njezino puno i učinkovito sudjelovanje u društvu na ravnopravnoj osnovi s drugima, a dijete s teškoćama u razvoju kao dijete koje zbog tjelesnih, senzoričkih, komunikacijskih, govorno-jezičnih ili intelektualnih teškoća treba dodatnu podršku za učenje i razvoj, kako bi ostvarilo najbolji mogući razvojni ishod i socijalnu uključenost. [↑](#footnote-ref-1)
2. U daljnjem tekstu Zakon [↑](#footnote-ref-2)
3. Prijedlog Stručnom povjerenstvu škole može dati svaki učitelj stručni suradnik temeljem članka 4., stavka 8. Pravilnika o osnovnoškolskom i srednjoškolskom odgoju i obrazovanju učenika s teškoćama u razvoju ( N.N. 23/91, 24/15) i roditelj. [↑](#footnote-ref-3)
4. Članak 12 stavak 1 Pravilnika o postupku utvrđivanja psihofizičkog stanja djeteta, učenika te sastavu stručnih povjerenstava (N.N. 67/14). [↑](#footnote-ref-4)
5. Članak 3, Pravilnika o broju učenika u redovitom i kombiniranom razrednom odjelu i odgojno-obrazovnoj skupini u osnovnoj školi ( N.N. 124/2009 i 73/2010). [↑](#footnote-ref-5)
6. Članak 2., stavak 3., Pravilnika o osnovnoškolskom i srednjoškolskom odgoju i obrazovanju učenika s teškoćama u razvoju ( N.N. 23/91, 24/15), [↑](#footnote-ref-6)
7. Članci 14., 15., 16 ., Pravilnika o osnovnoškolskom i srednjoškolskom odgoju i obrazovanju učenika s teškoćama u razvoju ( N.N. 23/91, 24/15), [↑](#footnote-ref-7)
8. Termin djeca i mladi odnosi se na slijedeće dobne skupine, sukladno zakonskim okvirima: osobe u dobi do 14 godina – djeca; osobe od 14 do 18 godina – maloljetnici i osobe od 18 do 21 godine – mlađi punoljetnici. [↑](#footnote-ref-8)
9. Taksonomija je sistem prilagođavanja različitim načinima dobivenih podataka koji se temelji pretežno na multidimenzionalnom, strukturnom pristupu. [↑](#footnote-ref-9)
10. [↑](#endnote-ref-1)
11. Pravilnik o osnovnoškolskom i srednjoškolskom odgoju i obrazovanju djece s teškoćama u razvoju preporučava termin Poremećaj iz spektra autizma NN 24/15. [↑](#footnote-ref-10)
12. Zakonom o reformi zdravstvene skrbi u SAD-u ili Obamini zdravstveni zakoni (2010) ,a pod utjecajem društvenih i humanističkih znanosti mijenja se tradicionalna medicinska terminologija koja se odnosi na dijagnostičke procese. [↑](#footnote-ref-11)